részlet

© Kovács Dávid Gábor, 2022

A borítót tervezte: Karcagi Klára.

Kiadja 2022-ben a Corvina Kiadó Kft., az 1795-ben alapított Magyar Könyvkiadók és Könyvterjesztők Egyesülésének tagja.

ISBN 978 963 13 6886 4

Elektronikus változat
eKönyv Magyarország Kft.
www.ekonyv.hu
Készítette Ambrose Montanus

Tartalom

Bevezető

Alapismeretek

Mi a whisk(e)y?

Három összetevő és az idő szerepe

A whisky rövid története

Hogyan készül a whisky?

A whisky ízvilága

Mértékegységek

Hogyan értelmezzük a címkét?

A whisky tárolása

Whiskykellékek

Whiskygyűjtés

Whiskyfajták

New make spirit, avagy a friss gabonapárlat

Single Malt Scotch Whisky, avagy a skót malátawhisky

Single Grain Scotch Whisky, avagy a skót gabonawhisky

Blended Malt Scotch Whisky, avagy a skót házasított malátawhisky

Blended Grain Scotch Whisky, avagy a skót házasított gabonawhisky

Blended Scotch Whisky, avagy a skót házasított whisky

Ír malátawhiskey

Ír gabonawhiskey

Ír blended whiskey

Ír pure pot still whiskey

Bourbon whiskey

Straight bourbon whiskey

Kentucky straight bourbon whiskey

Tennessee whiskey

Amerikai whiskey

American single malt whiskey

Rozs (rye) whiskey

Búza (wheat) whiskey

Kukorica (corn) whiskey

Kanadai whisky

Japán single malt whisky

Japán blended malt whisky

Japán blended whisky

Különleges eljárások

Non-chill filtered

Not coloured

Single cask, single barrel

Cask selected by/for …

Independent bottling

Limited release

Cask strength

Wood Finish

Soleraérlelés

Letűnt lepárlók ritkaságai

Whiskylikőrök

Whisky a világ körül

Terroir

A top 5 whiskyország

Európa

Ázsia

Ausztrália és Új-Zéland

A whisky élvezete

Hogyan szervezzünk whiskykóstolót?

Hogyan kóstoljunk whiskyt?

A whisky értékelése

A whisky fogyasztása

Kifejezések, melyeket ismerni kell

Ajánlott irodalom

Köszönet

Bevezető

„A whisky
folyékony napsütés.”

George Bernard Shaw

A whiskykészítés varázslat. Tudomány és művészet keveredik benne misztikummal és mágiával. Az értelem rendezettsége áthatva az érzékek szépségével. Ismeretterjesztő könyvek sora foglalkozik a témával. A whisky talán a legtöbbet tárgyalt párlatfajta a világon. Története évszázadokra nyúlik vissza, a fél világra kiterjed, telis-tele van legendákkal, anekdotákkal. Romantikus epizódok keverednek a történelem tényszerűen igazolható eseményeivel. Családok generációinak kitartása, újítók, felfedezők, szakmai és üzleti úttörők elhivatottsága jellemzi a whisky fejlődéstörténetét és készítésének tökéletesítését. Jóllehet, mindössze három alapanyag szükséges hozzá, messze változatosabb bármely más párlatnál. Mintegy 25 ország, közel 500 whiskylepárlója több mint 4000-féle whiskyt állít elő napjainkban. Csak Skóciában jelenleg is 22 millió hordó whisky érlelődik, amiből 12 milliárd palack whisky kerül majd a piacokra. Whiskyrajongók milliói követik a gyártók és márkák újításait, limitált különlegességeit, ritkaságok árveréseit. Mindenkit elvarázsol a whisky titokzatos világa. Nem az alkohol hatása miatt fogyasztják. Az alkohol számukra csak a matéria, ami magába zárja az egyedülálló aromákat, segít felfedezni a változatos ízjegyeket. Az aranyló párlat karakterében íze mellett visszaköszön több generáció állhatatossága, szakértelmének tökéletesítése, családok sorsa, népek és országok történelme.

Ez a könyv ebbe a varázslatba kíván betekintést nyújtani. Bevezetni egy olyan világba, ahol nem a párlat alkoholtartalma a lényeg, hanem készítésének módja, ízvilága, készítőinek története és a csoda, ahogy a gabona, víz és élesztő pontosan leírható eljárások során, mégis megmagyarázhatatlanul alakul változatos whiskypárlatokká.

Alapismeretek

„Nincs olyan, hogy rossz whiskey.
Csak néhány whiskey jobban sikerül, mint mások.”

William Faulkner

Mi a whisk(e)y?

A whisky elsősorban az angolszász nemzetek büszkesége. Eredete főképp a Brit Birodalomhoz köthető, ezért egyfajta eredetvédelem okán már egy évszázada létezik az angol kormány által először 1908-ban megfogalmazott definíciója, amelyet a modern időkben az Európai Unió is átvett, és így egészen pontosan meghatározható, hogy mit nevezhetünk ma whiskynek.

A hivatalos szöveg szerint whisky vagy whiskey (a különbségről pár sorral később) olyan minimálisan 40%-os alkoholtartalmú párlat, amelyet kizárólag gabonamalátából élesztő segítségével készült gabonacefre legfeljebb 94,8% alkoholtartalomra történő lepárlásával és a végső párlat 700 liternél kisebb fahordókban legalább három évig tartó érlelésével állítanak elő, és amelyhez kizárólag víz és színező karamell adható, hogy megőrizze a gyártási eljárásból eredő színét, aromáját és ízét.

Száraz jogi szöveg, de a lényeg, hogy ez a szabályozás teret ad a whiskymestereknek az erjesztéssel, lepárlással és érleléssel való kísérletezésre, viszont szigorú a minimális alkoholtartalom és annak tekintetében, hogy az adott whiskyre jellemző ízek, aromák, karakterjegyek a gyártásból származzanak és semmiképp sem utólagos színezésből, édesítésből vagy ízesítésből.

Talán furcsán hangzik, de maga a whisky elnevezés a latin aqua vitae (élet vize) kifejezésből ered. A whiskykészítés mikéntjét ugyanis a korai hittérítő szerzetesek vitték magukkal és terjesztették el Skóciában és az Ír-szigeten. Mivel ők a latin nyelvet használták, a gabonából lepárolt italukat is latin nevével illették. A helyi kelták azonban saját skót és ír gael nyelvükön usquebaugh (= az élet vize) névre fordították, amely nyelvet azonban az angolok nem beszélték, így uisgy vagy uisce névre rövidítették, amiből évszázadok alatt alakult ki végül a ma használatos whisky és whiskey.

A névben rejlő titokzatosságot fokozza az az egy „e” betű különbség, amelynek egyszerű, de az egyes termékek eredetét mégis nehezen beazonosítható magyarázata van. A régmúltban mindkét írásmód egyszerre volt használatban, de hogy az egymással versengő whiskynemzetek különbséget tegyenek termékeik között, a skótok a whisky, míg az írek és amerikaiak a whiskey írásmódot választották. Megmagyarázhatatlan okból, de a nagy whiskygyártó nemzetek közül a japánok és a kanadaiak is a whisky írásmódot részesítik előnyben. Az írásmódra, az „e” betű használatára nincs szabály, így természetesen vannak kivételek. Léteznek az Egyesült Államokban és Írországban készült whiskey-márkák, melyek valószínűleg valamilyen vélt vagy valós skót eredet miatt whiskynek nevezik magukat. Ebben a könyvben a továbbiakban a whisky írásmódot használjuk, hacsak nem specifikusan az ír vagy amerikai whiskey-kről ejtünk szót.

corvina@lira.hu
www.corvinakiado.hu
Felelős kiadó: Király Levente, a Corvina igazgatója
Felelős szerkesztő: Berka Attila
Műszaki vezető: Székelyhidi Zsolt
Korrektor: Macskássy Zsuzsa

Forgalmazza:

eKönyv Magyarország Kft.
www.ekonyv.hu

Felhasznált betűtípusok
Jost – SIL Open Font License
Noto Serif – Apache License 2.0